**Lesson 01**

**श्रीमद्विद्यानाथप्रणीतं प्रतापरुद्रीयम्**

**॥ अथ गुणप्रकरणम् ॥**

अथ गुणा निरूप्यन्ते ।

श्लेषः प्रसादः समता माधुर्यं सुकुमारता ।

अर्थव्यक्तिरुदारत्वं तथा कान्तिरुदात्तता ॥ ६.१ ॥

ओजः सुशब्दता प्रेयानौर्जित्यमथ विस्तरः ।

समाधिः सौक्ष्म्यगाम्भीर्ये संक्षेपो भाविकं तथा ॥ ६.२ ॥

संमितत्वं तथा प्रौढी रीतिरुक्तिर्गतिस्तथा ।

चतुर्विंशतिरेते स्युर्गुणाः काव्यप्रकाशकाः ॥ ६.३ ॥

[६.१ गुणानामुदेशः]

एषां मध्ये केषांचिद्दोषपरिहारकत्वेन गुणत्वम् । केषांचित्स्वत एवोत्कर्षहेतुत्वाद्गुणत्वम् । तत्र ये स्वत एव चारुत्वातिशयहेतवस्ते परमुत्कृष्टाः । दुष्टत्वपरिहारहेतूनां गुणत्वं न सर्वसंमतम् । ये तु दोषाभावतया गुणत्वमिच्छन्ति तेषामेव सौकुमार्यादयो गुणत्वेन संमताः । श्रुतिकटुरूपदोषनिराकरणाय सौकुमार्यं संमतम् । ग्राम्यदोषनिराकरणाय कान्तिः स्वीकृता । अपुष्टार्थनिराकरणायार्थव्यक्तिर्मता । न्यूनाधिकपदनिराकरणाय संमितत्वं मतम् । अनुचितार्थनिराकरणार्थमुदात्तता स्वीकृता । विसंधिनिराकरणाय और्जित्यं मतम् । पतत्प्रकर्षनिराकरणाय रीतिरिष्टा । क्लिष्टपरिहाराय प्रसादो मतः । अश्लीलपरिहारार्थमुक्तिः स्वीकृता । च्युतसंस्कारपरिहारार्थं सौशब्द्यमिष्टम् । प्रक्रमभङ्गनिराकरणाय समता मता । परुषदोषनिवृत्त्यर्थं प्रेयान्मतः । एवं यथासंभवं केषांचिद्दोषपरिहारकत्वेन गुणत्वम् । एषां गुणानां स्वरूपमुदाहरणं च ।

[६.२.१ श्लेषः]

मिथः संश्लिष्टपदता श्लेष इत्यभिधीयते ।

बहूनां पदानामेकपदवदवभासमानत्वं श्लिष्टत्वम् ।

यथा

श्रीमत्काकतिवीररुद्रमखिलक्ष्मापालमौलिस्फुर-

न्माणिक्यद्युतिरञ्जिताङ्घ्रिमखिलप्रख्यातशौर्योदयम् ।

विश्वत्राणविनिद्रमक्षयगुणज्योत्स्नावितानावृत-

व्योमागारमनल्पवैभवममुं स्तोतुं वयं नेश्महे ॥ ६.४ ॥

अत्र पाठसमये पदानामेकवदवभासमानत्वात्श्लेषः ।

[६.२.२ प्रसादः]

अथ प्रसादः ।

प्रसिद्धार्थपदत्वं यत्स प्रसादो निगद्यते ॥ ६.५ ॥

यथा

प्रतापरुद्रदेवोऽयं भाति लक्ष्मीपतिः स्वयम् ।

येनास्य लोचने फुल्लपुण्डरीकमनोहरे ॥ ६.६ ॥

अत्र झटित्यर्थसमर्पकपदत्वात्प्रसादः ।

[६.२.३ समता]

अथ समता ।

अवैषम्येण भणनं समता सा निगद्यते ।

यथा

वदान्यतरुमञ्जरीसुरभ्यः श्रवः पारणं

गुणा विदधते सतां जगति वीररुद्रप्रभोः ।

सुधामधुरिमाधरीकरणचातुरीचुञ्चवो

वियच्चरतरङ्गिणीविहरदूर्मिमर्मस्पृशः ॥ ६.७ ॥

अत्र पादचतुष्टयेऽपि तुल्यवद्भणनात्समत्वम् ।

[६.२.४ माधुर्यम्]

अथ माधुर्यम् ।

या पृथक्पदता वाक्ये तन्माधुर्यं प्रकीर्त्यते ॥ ६.८ ॥

यथा

यशः श्रियः काकतिभूपतेर्दिशां नितम्बबिम्बेषु दुकूलरीतयः ।

उरोजयोर्मौक्तिकहारविभ्रमाः शिरस्सु जातीकुसुमस्रगुज्ज्वलाः ॥ ६.९ ॥

अत्र वाक्ये पाठसमयेऽपि पृथक्पदत्वप्रतीतेर्माधुर्यम् ।

[६.२.५ सुकुमारत्वम्]

अथ सुकुमारत्वम् ।

सुकुमाराक्षरप्रायं सौकुमार्यं तदुच्यते ।

सुकुमारत्वं नाम सानुस्वारकोमलवर्णत्वम् ।

यथा

अमन्दानन्दनिष्यन्दसुन्दरीवदनेन्दुभिः ।

नगरे काकतीन्द्रस्य दिवाप्याभाति चन्द्रिका ॥ ६.१० ॥

**Lesson 02**

[६.२.६ अर्थव्यक्तिः]

अथार्थव्यक्तिः ।

यत्तु संपूर्णवाक्यत्वमर्थव्यक्तिं वदन्ति ताम् ॥ ६.११ ॥

यथा

भाग्यं मध्यमलोकनिघ्नमधुना येनास्य संरक्षिता

जातः खेलति वीररुद्रनृपतिर्निःसीमशौर्योदयः ।

यद्वा त्रीण्यपि विष्टपानि दधते धन्यत्वमंशो हरेः

यत्साक्षादवतीर्य काकतिकुले स्वैरं समुज्जृम्भते ॥ ६.१२ ॥

अत्रार्थप्रतिपादने वाक्यस्य निराकाङ्क्षतया परिपूर्णत्वादर्थव्यक्तिः ।

[६.२.७ कान्तिः]

अथ कान्तिः

अत्युज्ज्वलत्वं बन्धस्य काव्ये कान्तिरितीष्यते ।

यथा

जेतुः काकतिवीररुद्रनृपतेर्जैत्रप्रयाणोत्थिते

क्षोणीरेणुभरे नभस्यतिभृशं भूविभ्रमं बिभ्रति ।

जाता मर्त्यनदी विशङ्कटतटीदीर्घा वियद्दीर्धिका

गाढं गूढतमा च गौतमनदी पातालगङ्गायते ॥ ६.१३ ॥

[६.२.८ औदार्यम्]

अथौदार्यम् ।

विकटाक्षरबन्धत्वमार्यैरौदार्यमिष्यते ॥ ६.१४ ॥

यथा

जग्ध्वा भूयांसि मांसान्यहमहमिकया बद्धगार्ध्यान् सपीत्या-

मस्रस्योच्चैस्तरास्थ्युत्कषणभवकटत्काररौद्राग्रदंष्ट्रान् ।

संबिभ्राणाः क्षपाटान् द्विपगलितवसानिर्झरान्तर्नदीष्णान्

कुर्वन्त्यायोधनोर्व्यो भयमवनिभृतामन्ध्रसैन्येन सृष्टाः ॥ ६.१५ ॥

[६.२.९ उदात्तता]

अथोदात्तता ।

श्लाघ्यैर्विशेषणैर्योगो यस्तु सा स्यादुदात्तता ।

यथा

बृंहमाणगजाकीर्णा ह्रेषमाणहयाकुला ।

संक्रीडत्स्यन्दना क्ष्वेडभटा रुद्रविभोश्चमूः ॥ ६.१६ ॥

[६.२.१० ओजः]

अथौजः ।

ओजः समासभूयस्त्वम् ॥ ६.१७ ॥

यथा

उद्दामद्विरदौघदानलहरीसौरभ्यलोभभ्रमद्-

भृङ्गश्रेणिनिबद्धझंकृतिकलावाचालितप्राङ्गणाः ।

निःसीमप्रथमानभूमविभवारम्भप्रियंभावुका

मोदन्ते भुवि वीररुद्रनृपतेर्विद्वद्गृहश्रेणयः ॥ ६.१८ ॥

[६.२.११ सुशब्दता]

अथ सुशब्दता ।

सुपां तिङां च व्युत्पत्तिः सौशब्द्यं परिकीर्त्यते ।

यथा

आशामण्डलकूलमुद्वहकथैरभ्रङ्कषैर्वैभवै

रक्षन् सुप्रजसः प्रजास्त्रिभुवनक्षेमङ्करप्रक्रियः ।

दुष्टानां भुवि निप्रहन्तुमतुलैराढ्यंभविष्णुर्गुणैर्

भूम्ना संचरतेऽद्य काकतिकुले रुद्रावतारो हरिः ॥ ६.१९ ॥

[६.२.१२ प्रेयः]

अथ प्रेयः ।

प्रेयः प्रियतराख्यानं चाटूक्तौ यद्विधीयते ॥ ६.२० ॥

यथा

दाक्षिण्यं त्वयि, दक्षता त्वयि, दया त्वय्युन्नतत्वं त्वयि

प्रागल्भ्यं त्वयि, पौरुषं त्वयि, कलासंपत्त्वयि, श्रीस्त्वयि ।

औदार्यं त्वयि, धीरता त्वयि, जगद्धौरेयता च त्वयि

श्रीमत्काकतिनाथ ! पालय भुवं वैरिञ्चकल्पान् शतम् ॥ ६.२१ ॥

**Lesson 03**

[६.२.१३ और्जित्यम्]

अथैर्जित्यम् ।

और्जित्वं गाढबन्धत्वम् ।

यथा

क्षोणीरक्षणदक्षिणाः क्षतजगत्क्षोभा दुरीक्षक्रमाः

क्षुद्रक्षत्रियपक्षशिक्षणविधौ प्रोत्क्षिप्तकौक्षेयकाः ।

उद्दामोद्यमनस्य रुद्रनृपतेर्दोर्दण्डयोश्चण्डयोर्

गर्जद्दुर्जनगर्वपर्वतभिदादम्भोलयः केलयः ॥ ६.२२ ॥

[६.२.१४ समाधिः]

अथ समाधिः ।

समाधिरन्यधर्माणां यदन्यत्राधिरोपणम् ॥ ६.२३ ॥

यथा

पृच्छन्ती दुग्धसिन्धुं कुशलमनुसरन्त्यादराच्छङ्कराद्रिं

चाटूक्त्या मानयन्ती मुहुरमरनदीं चन्द्रमग्रे हसन्ती ।

वैधात्रीं यानहंसावलिमनुकृपया स्वागतं व्याहरन्ती

लोकेषु त्रिष्वमीषु प्रभवति महती वीररुद्रस्य कीर्त्तिः ॥ ६.२४ ॥

[६.२.१५ विस्तरः]

अथ विस्तरः ।

समर्थनप्रपञ्चोक्तिरुक्तस्यार्थस्य विस्तरः ।

यथा

लोकेषु त्रिषु काकतीश्वरगुणान् स्तोतुं मुहुर्वीक्षितुं

श्रोतुं बह्वभिनन्दितुं च फणिनामेकः क्षमो नायकः ।

यद्वक्त्राणि सहस्रमस्य कृतिनो यद्द्वे सहस्रे दृश-

स्ता एव श्रुतयः फणा दशशतान्यत्यद्भुतान्दोलने ॥ ६.२५ ॥

[६.२.१६ संमितत्वम्]

अथ संमितत्वम् ।

यावदर्थपदत्वं तु संमितत्वमुदाहृतम् ॥ ६.२६ ॥

यथा

काकतीयनरेन्द्रस्य कीर्त्तिचन्दनचर्चनम् ।

दिगङ्गना वितन्वन्ति वतंसीकृततद्गुणाः ॥ ६.२७ ॥

[६.२.१७ गाम्भीर्यम्]

अथ गाम्भीर्यम् ।

ध्वनिमत्ता तु गाम्भीर्यम् ।

यथा

विषं कौक्षेयके गङ्गा कीर्त्तौ दिग्वसनं रिपौ ।

इन्दुर्मुखे च रुद्रस्य काकतीयस्य दृश्यते ॥ ६.२८ ॥

अत्र शङ्करस्य कण्ठे विषं, मौलौ गङ्गा, कटिस्थले दिग्वस्त्रं, शिरसि चन्द्र इति ध्वन्यते ।

[६.२.१८ संक्षेपः]

अथ संक्षेपः ।

संक्षिप्तार्थाभिधानं यत्तत्संक्षेपः प्रकीर्त्यते ॥ ६.२९ ॥

यथा

वंशोऽस्ति काकतीयानां तत्रासन् बहवो नृपाः ।

तेषां भाग्यविवर्तोऽयं वीररुद्रो नरेश्वरः ॥ ६.३० ॥

अत्रातिविस्तरकथनयोग्यार्थस्य संक्षेपोक्तेः संक्षेपः ।

[६.२.१९ सौक्ष्म्यम्]

अथ सौक्ष्म्यम् ।

अन्तःसंजल्परूपत्वं शब्दानां सौक्ष्म्यमुच्यते ।

यथा

अध्यधः परिसंश्लिष्टाः ष्ठाकृञ्भूधातवः सदा ।

वर्तन्ते काकतीयेन्द्रे कर्तर्यन्यत्र कर्मणि ॥ ६.३१ ॥

अत्राधितिष्ठत्यधः करोति परिभवतीत्यन्तः संजल्परूपत्वात्सौक्ष्म्यं भवति ।

[६.२.२० प्रौढिः]

अथ प्रौढिः ।

प्रौढिरुक्तेः परीपाक इति काव्यविदो विदुः ॥ ६.३२ ॥

यथा

वीप्सा पद्मभवस्य चन्द्रमुकुटस्यावृत्तिराम्रेडितं

दैत्यारेः प्रतिबिम्बनं सुरगिरेरिन्दोः समुत्तेजनम् ।

कर्णादेः पुनरुद्भवः सुरतरोः सर्वस्वमाविष्क्रिया

स्वर्धेनोरिति तर्कयन्ति कवयः श्रीवीररुद्रप्रभुम् ॥ ६.३३ ॥

[६.२.२१ उक्तिः]

अथोक्तिः ।

विदग्धभणितिर्या स्यादुक्तिं तां कवयो विदुः ।

यथा

दिट्ठा कमलासत्ती रण्णो तुह सुहअ चित्तचरिअत्स ।

भासन्तो वि तुमं तं कुवलअलच्छिं पसाहेसि ॥ ६.३४ ॥

(दृष्टा कमलासक्ती राज्ञस्तव सुभग चित्रचरितस्य ।

भास्वानपि त्वं तां कुवलयलक्ष्मीं प्रसाधयसि ॥)

[६.२.२२ रीतिः]

अथ रीतिः ।

यथोपक्रमनिर्वाहो रीतिरित्यभिधीयते ॥ ६.३५ ॥

यथा

षड्गुणान् सेवते राजा षड्रिपूनवमन्यते ।

षड्दर्शनान्युपादत्ते षड्बलानि च वीक्षते ॥ ६.३६ ॥

[६.२.२३ भाविकम्]

अथ भाविकम् ।

भवतो वाक्यवृत्तिर्या भाविकं तदुदाहृतम् ॥ ६.३७ ॥

यथा

स्वामिंस्तात कुलोत्तंस वीररुद्र जगत्प्रभो ।

पुत्रिणां धुरमेषोऽहं पुत्रेणारोपितस्त्वया ॥ ६.३८ ॥

अत्र प्रेमरूपभाववशात्स्वमिंस्तातेति वाक्यवृत्तिः ।

[६.२.२४ गतिः]

अथ गतिः ।

गतिर्नाम सुरम्यत्वं स्वरारोहावरोहयोः ॥ ६.३९ ॥

यथा

प्रकाश्ये त्रैलोक्ये सततमतुलैः काकतिविभोर्

महोभिर्निः सीमैर्दिनकरकराटोपपटुभिः ।

तमः कृत्स्नं शोकज्वलदनलरोचिः परिचयं

दधत्स्वप्युद्वेलत्यरिनृपमनस्स्वेव सततम् ॥ ६.४० ॥

अत्र पूर्वार्धे दीर्घाक्षरप्रायत्वात्स्वरस्यारोहः । उत्तरार्धेऽवरोहः । एतेषां गुणानामर्थगतत्वमपि केचिदिच्छन्ति । प्राचामाचार्याणां मतेन संघटनाश्रयत्वमेव गुणानाम् । तदुक्तमलंकारसर्वस्वे “संघटनाधर्मत्वेन शब्दार्थधर्मत्वेन च गुणालंकाराणां व्यवस्थानम्” इति । अनयैव भङ्ग्या गुणालंकाराणां निरूपितः स्वरूपभेदः । अन्यथा स्वरूपभेदस्य दुर्निरूपत्वात् । काव्यशोभाकरत्वमेव गुणालंकारस्वरूपत्वम् । तदुक्तं रुद्रभट्टेनऽ -

“यो हेतुः काव्यशोभायाः सोऽलंकारः प्रकीर्त्यते ।

गुणोऽपि तादृशो ज्ञेयो दोषः स्यात्तद्विपर्ययः” ॥ इति ।

अतो गुणानां संघटनाश्रयत्वमेव युक्तम् ।

इति श्रीविद्यानाथकृतौ प्रतापरुद्रयशोभूषणेऽलंकारशास्त्रे गुणप्रकरणं समाप्तम् ॥